Kokkedal
Kokkedal er en tidligere hovedgård (sædegård) 5 km sydvest for Brovst. Fra midten af 1400-tallet tilhørte den slægten Banner og havde senere skiftende ejere. Jorden blev udstykket i 1928, og gården var 1952-88 i statens eje og blev anvendt som bl.a. skolehjem.
På et firesidet senmiddelalderligt voldsted omgivet af vandfyldte grave ligger den trefløjede hovedbygning. Vestfløjen opførtes i 1520'erne, sydfløjen med portgennemkørsel i 1540'erne, mens nordfløjen fra ca. 1550 ombyggedes og tilførtes et højt trappetårn omkring 1600. En østfløj fra slutningen af 1500-t. blev nedrevet ca. 1870. Hovedbygningen benyttes nu – med navnet Kokkedal Slot – til hotel, restaurant og vinkælder.